
Til Aaron.

Min egen Kaptein Amerika.

Gjennom alle utplasseringene og all flyttingen,

de lyseste toppene og de mørkeste bølgedalene

har det alltid vært du og jeg, vennen.

 

En hyllest til kunstnerne.

Dere har makt til å forme verden.


Fjerde ving er en fartsfylt fantasyfortelling som utspiller seg i det brutale og konkurransepregede miljøet på et militærakademi for drageryttere, og inneholder elementer som krig, slag, tvekamp, farlige situasjoner, blod, intens vold, brutale skader, død, forgiftning, banning og beskrivelser av seksuelle handlinger. Lesere som er sensitive for denne type innhold, bes ta dette til etterretning, og forberede seg på å stige inn i Basgiath krigsakademi …

Teksten som følger, er en plikttro oversettelse fra navarrisk til moderne språk, utført av Jesinia Neilwart, kurator ved skriverkvadranten ved Basgiath krigsakademi. Alle hendelser som er beskrevet, er sanne, og navnene er bevart for å hedre de falnes mot. Måtte deres sjeler legges frem for Malek.


En drage uten rytteren sin er en tragedie.

En rytter uten dragen sin er død.

 

PARAGRAF 1, FØRSTE LEDD,

DRAGERYTTERENS KODEKS

KAPITTEL
EN

Innskrivingsdagen er alltid den mest dødelige. Kanskje det er derfor soloppgangen er spesielt vakker denne morgenen – fordi jeg vet at den kan bli min siste.

Jeg strammer remmene på den tunge lerretsryggsekken min og trasker oppover den brede trappa i steinfortet jeg kaller hjemme. Brystkassen min hever og senker seg av anstrengelse, og lungene mine svir da jeg når steinkorridoren som fører til general Sorrengails kontor. Dette er hva jeg har oppnådd med seks måneders hard fysisk trening – evnen til så vidt å komme meg opp seks etasjer med femten kilo oppakning.

Jeg har ikke en sjanse.

De flere tusen tjueåringene som står utenfor porten og venter på å melde seg til tjeneste i kvadranten de har valgt, er de smarteste og sterkeste i Navarre. Hundrevis av dem har forberedt seg for rytterkvadranten, sjansen til å bli med i eliten, helt fra de ble født. Jeg har hatt nøyaktig seks måneder på meg.

De uttrykksløse vaktpostene som står på begge sider av den brede korridoren, unnviker blikket mitt idet jeg går forbi, men det er ikke noe nytt. Dessuten er det å bli ignorert det beste som kan skje meg.

Basgiath krigsakademi er ikke kjent for å ta det pent med … vel, noen som helst, selv ikke dem som har mødre i militærledelsen.

Alle navarriske offiserer, uansett om de velger å utdanne seg til healere, skrivere, infanteri eller ryttere, blir formet innenfor disse nådeløse murene i tre år, finslepet og omgjort til våpen for å sikre grenseområdene i fjellene mot kongeriket Poromiel og griffrytterne deres og de voldelige forsøkene deres på å invadere landet vårt. De svake overlever ikke her, spesielt ikke i rytterkvadranten. Det sørger dragene for.

«Du sender henne i døden!» tordner en kjent stemme gjennom den tykke tredøra til generalen, og jeg gisper. Det finnes bare én kvinne på kontinentet som er dumdristig nok til å heve stemmen overfor generalen, men det er meningen at hun skal være på grensen med østre flanke. Mira.

Det lyder et utydelig svar inne på kontoret, og jeg strekker meg etter dørhåndtaket.

«Hun har ikke en sjanse», roper Mira idet jeg skubber opp den tunge døra, og vekten av ryggsekken forskyver seg så jeg nesten velter. Faen.

Generalen banner bak skrivebordet, og jeg griper fatt i den røde sofaen for å gjenvinne balansen.

«For pokker, mamma, hun greier ikke engang å bære sin egen ryggsekk», glefser Mira og forter seg bort til meg.

«Det går bra!» Jeg blir varm i kinnene av ydmykelse og tvinger meg til å rette meg opp. Hun har vært hjemme i fem minutter og prøver allerede å redde meg. Fordi du trenger å bli reddet, din dust.

Jeg vil ikke dette. Jeg vil ingenting av denne rytterkvadrant-dritten. Det er ikke akkurat sånn at jeg ønsker å dø. Det ville ha vært bedre om jeg hadde strøket på opptaksprøven til Basgiath og gått direkte inn i hæren sammen med majoriteten av de vernepliktige. Men jeg kan bære ryggsekken min, og jeg skal klare meg selv.

«Å, Violet.» Bekymrede brune øyne ser ned på meg, og sterke hender griper skuldrene mine.

«Hei, Mira.» Et smil rykker i munnvikene mine. Riktignok er hun her sannsynligvis bare for å ta avskjed, men jeg er bare glad for å se søsteren min for første gang på flere år.

Blikket hennes mykner, og fingrene ligger på skuldrene mine som om hun kanskje ville trekke meg inntil seg i en klem, men i stedet tar hun et skritt tilbake og snur seg så vi står side om side vendt mot moren vår. «Du kan ikke gjøre dette.»

«Det er allerede gjort.» Mamma trekker på skuldrene, og linjene i den figurnære svarte uniformen løfter og senker seg med bevegelsen.

Jeg fnyser. Ikke mye håp om å slippe unna der, nei. Ikke at jeg noen gang ville ha ventet, eller håpet på, et fnugg av nåde fra en kvinne som har blitt berømt for ikke å vise det.

«Så gjør det ugjort», sier Mira, kokende av raseri. «Hun har forberedt seg hele livet for å bli skriver. Hun ble ikke oppdratt til rytter.»

«Tja, hun er definitivt ikke deg, er hun vel, løytnant Sorrengail?» Mamma legger hendene på den plettfrie skrivebordsplaten og lener seg lett fremover da hun reiser seg. Hun måler oss med et smalt, vurderende blikk som speiler blikket til de utskårne dragene i de kraftige bordbeina. Jeg trenger ikke den forbudte evnen til tankelesning for å vite nøyaktig hva hun ser.

I en alder av tjueseks er Mira en yngre utgave av moren vår. Hun er høy, med sterke muskler som er bygget gjennom årevis med sparring og hundrevis av timer på drageryggen. Huden hennes praktisk talt gløder av sunnhet, og det gyllenbrune håret er kortklippet for kamp, i samme frisyre som mammas. Men i tillegg til utseendet fører hun seg med samme arroganse, den faste overbevisningen om at hun hører hjemme i lufta. Hun er dragerytter tvers igjennom.

Hun er alt det jeg ikke er, og måten mamma misbilligende rister på hodet på, sier meg at hun er enig. Jeg er for lav. For skrøpelig. De formene jeg måtte ha, burde ha vært muskler, og den forræderske kroppen min gjør meg pinlig sårbar.

Mamma kommer mot oss, de blanke svarte støvlene hennes skinner i varlyset som flakker i fakkelholderne. Hun løfter opp enden av den lange fletta mi, fnyser over partiet rett over skuldrene mine, der de brune hårstråene begynner å miste den varme fargen og gradvis blekne til en stålaktig metallisk sølvtone ned mot tuppene, og lar den falle. «Lys hud, lyse øyne, lyst hår.» Blikket hennes trekker hvert grann av selvtillit ut av meg, helt inn til margen. «Det er som om den feberen stjal alle fargene fra deg, i tillegg til kreftene.» Det glimter til av sorg i øynene hennes, og hun trekker øyenbrynene sammen. «Jeg sa til ham at han ikke skulle ha deg med i det biblioteket.»

Det er ikke første gang jeg har hørt henne forbanne sykdommen som nesten tok livet av henne da hun gikk gravid med meg, eller biblioteket som pappa gjorde til mitt andre hjem da hun hadde blitt utstasjonert som instruktør her på Basgiath, og han som skriver.

«Jeg elsker det biblioteket», kontrer jeg. Det har gått over et år siden hjertet hans sviktet, og arkivet er fremdeles det eneste stedet som føles som et hjem her i denne gigantiske festningen, det eneste stedet hvor jeg fremdeles føler nærværet til faren min.

«Du snakker som en skrivers datter», sier mamma stille, og jeg kan se henne – kvinnen hun var mens pappa fremdeles var i live. Mykere. Vennligere … i det minste overfor familien.

«Jeg er en skrivers datter.» Ryggen min skriker til meg, så jeg lar sekken gli fra skuldrene og ned på gulvet, og trekker pusten helt ned i lungene for første gang siden jeg forlot rommet mitt.

Mamma blunker, og dermed er den mykere kvinnen borte, og bare generalen står igjen. «Du er en dragerytters datter, du er tjue år gammel, og i dag er det innskriving. Jeg lot deg få fullføre undervisningen, men som jeg sa til deg i fjor vår, akter jeg ikke å se på at noen av mine barn slutter seg til skrivernes kvadrant, Violet.»

«Fordi skrivere er så mye mindre verdige enn ryttere?» mumler jeg. Jeg er fullt klar over at ryttere er øverst på rangstigen, både sosialt og militært. Det hjelper at dragene de har knyttet bånd til, griller folk for moro skyld.

«Ja!» Den vanlige roen hennes sprekker et øyeblikk. «Og hvis du våger å gå inn i tunnelen mot skriverkvadranten i dag, skal jeg dra deg ut derfra etter den latterlige fletta og sette deg på parapeten med mine egne hender.»

Det vender seg i magen min.

«Pappa ville ikke ha ønsket dette!» protesterer Mira, med sinte røde flekker på halsen.

«Jeg elsket faren deres, men han er død», sier mamma, som om hun leser opp værmeldingen. «Jeg tviler på at han har særlig mange ønsker nå lenger.»

Jeg trekker pusten skarpt inn, men holder munnen lukket. Protester vil ikke føre til noe. Hun har aldri lyttet til en eneste ting jeg har sagt før, og i dag er ikke noe unntak.

«Å sende Violet til rytterkvadranten er det samme som en dødsdom.» Det virker ikke som om Mira er ferdig med å krangle. Mira er aldri ferdig med å krangle med mamma, og det frustrerende ved det er at mamma alltid har respektert henne for det. Snakk om dobbeltmoral. «Hun er ikke sterk nok, mamma! Hun har allerede brukket armen én gang i år, hun skader et leddbånd annenhver uke, og hun er ikke høy nok til å komme seg opp på en drage som er stor nok til å holde henne i live i strid.»

«Seriøst, Mira?» Hva faen. Neglene mine graver seg inn i håndflatene da jeg knytter nevene. Å vite at jeg har minimale sjanser, er én ting. At søsteren min slenger manglene mine i ansiktet på meg, er noe annet. «Sier du at jeg er svak?»

«Nei.» Mira klemmer hånden min. «Bare … skrøpelig.»

«Det er ikke noe bedre det.» Drager knytter seg ikke til skrøpelige kvinner. De brenner dem opp.

«Hun er liten, ja vel.» Mamma måler meg opp og ned, betrakter de løstsittende, kremfargede buksene og tunikaen med belte som jeg har valgt å kle meg i til det som fullt mulig kan være henrettelsen min.

Jeg fnyser. «Driver vi bare og ramser opp manglene mine nå?»

«Jeg sa ikke at det var en mangel.» Mamma snur seg mot søsteren min. «Mira, Violet håndterer mer smerte før lunsj hver dag enn du gjør gjennom en hel uke. Hvis et av barna mine er i stand til å overleve rytterkvadranten, er det henne.»

Jeg løfter øyenbrynene. Det lød veldig som et kompliment, men når det gjelder mamma, er jeg aldri helt sikker.

«Hvor mange rytteraspiranter dør på innskrivingsdagen, mamma? Førti? Femti? Er du så ivrig etter å begrave enda et barn?» freser Mira.

Jeg vrir på meg da temperaturen i rommet faller brått, takket være mammas signet, evnen til å påkalle storm, som hun kanaliserer gjennom dragen sin, Aimsir.

Minnet om broren min får det til å stramme seg i brystet. Ingen har våget å nevne Brennan eller dragen hans i de fem årene som har gått siden de døde i kampen mot det tyrrenske opprøret i sør. Mamma tolererer meg, og hun respekterer Mira, men Brennan elsket hun.

Det gjorde pappa også. Smertene i brystet hans begynte rett etter at Brennan døde. Kjeven til mamma strammer seg, og blikket truer med straff da hun skuler på Mira.

Søsteren min svelger, men holder stand i stirrekonkurransen.

«Mamma», begynner jeg. «Hun mente ikke …»

«Kom deg ut, løytnant.» Mammas ord kommer som lette skyer av damp i det iskalde kontoret. «Før jeg rapporterer at du er borte fra enheten din uten tillatelse.»

Mira retter seg opp, nikker kort og snur seg med militær presisjon, før hun skritter taust mot døra og tar med seg en liten ryggsekk på veien ut.

Det er første gang på flere måneder at mamma og jeg har vært alene sammen.

Blikket hennes møter mitt, og temperaturen stiger idet hun trekker pusten dypt. «På opptaksprøvene var du blant de tjuefem prosent beste på fart og smidighet. Du kommer til å klare deg helt fint. Alle i familien Sorrengail klarer seg helt fint.» Hun stryker med baksiden av fingrene nedover kinnet mitt, det er så vidt hun er borti huden. «Du ligner sånn på faren din», hvisker hun, før hun kremter og tar et par skritt tilbake.

Det finnes vel ingen fortjenstmedalje for emosjonell tilgjengelighet.

«Jeg vil ikke kunne vedkjenne meg deg de neste tre årene», sier hun og setter seg på kanten av skrivebordet. «Men siden jeg er øverste general for Basgiath, kommer jeg til å være din øverstkommanderende.

«Jeg vet det.» Det er min minste bekymring, med tanke på at det er så vidt hun vedkjenner seg meg allerede.

«Du kommer ikke til å få spesialbehandling bare fordi du er datteren min, heller. Om noe, kommer de til å være strengere mot deg for at du skal vise deg verdig.» Hun løfter et øyenbryn.

«Det er jeg fullt klar over.» Det er bra at jeg har trent med major Gillstead i flere måneder, etter at mamma gjorde avgjørelsen sin kjent.

Hun sukker og presser frem et smil. «Da ser jeg deg vel i dalen til treskingen, aspirant. Men jeg regner med at du er kadett før solnedgang i dag.»

Eller død.

Ingen av oss sier det.

«Lykke til, aspirant Sorrengail.» Hun går tilbake bak skrivebordet, som i realiteten er et signal om at jeg kan gå.

«Takk, general.» Jeg heiser sekken opp på skuldrene og går ut av kontoret hennes. En vakt lukker døra bak meg.

«Hun er klin sprø», sier Mira fra midten av korridoren, midt mellom der to av vaktene står.

«De kommer til å fortelle henne at du sa det.»

«Som om de ikke allerede vet det», knurrer hun gjennom sammenbitte tenner. «La oss gå. Vi har bare en time på oss før alle aspiranter må melde seg, og jeg så tusenvis som ventet utenfor portene da jeg fløy over.» Hun begynner å gå, fører meg nedover steintrappa og gjennom korridorene til rommet mitt.

Eller … det var mitt rom.

I løpet av halvtimen jeg har vært borte, har alle personlige eiendeler blitt pakket i kasser og stablet i hjørnet. Magen min synker helt ned til gulvet. Hun har fått pakket ned hele livet mitt.

«Hun er jævlig effektiv, det skal hun ha», mumler Mira før hun snur seg mot meg og lar blikket gli over meg, åpent granskende. «Jeg hadde håpet jeg skulle greie å snakke henne fra det. Det har aldri vært meningen at du skulle til rytterkvadranten.»

«Det har du nevnt.» Jeg løfter et øyenbryn mot henne. «Gjentatte ganger.»

«Unnskyld.» Hun krymper seg, setter seg på huk og tømmer ryggsekken sin.

«Hva driver du med?»

«Det samme som Brennan gjorde for meg», sier hun lavt, og sorgen setter seg fast i halsen på meg. «Kan du bruke et sverd?»

Jeg rister på hodet. «For tungt. Men jeg er ganske rask med dolk.» Forbannet rask, faktisk. Lynkjapp. Det jeg mangler i styrke, tar jeg igjen i fart.

«Jeg tenkte meg det. Bra. Sett ned sekken din, nå, og ta av deg de grusomme støvlene.» Hun går igjennom tingene hun har hatt med seg, og rekker meg et par nye støvler og en svart uniform. «Ta på deg dette.»

«Hva er galt med sekken min?» spør jeg, men tar av meg ryggsekken allikevel. Hun åpner den øyeblikkelig og river ut alt det jeg omhyggelig hadde pakket. «Mira! Jeg brukte hele kvelden på det der!»

«Du har altfor mye å bære på, og støvlene dine er en dødsfelle. Du kommer til å gli rett av parapeten med de glatte sålene der. Jeg fikk laget et par ridestøvler med gummisåle til deg, bare i tilfelle, og dette, min kjære Violet, er det tilfellet.» Hun begynner å slenge bøker til side så de lander i nærheten av kassene.

«Hei, jeg får bare ta med meg det jeg klarer å bære, og jeg vil ha de der!» Jeg kaster meg frem mot den neste boka før hun rekker å hive den, og greier så vidt å redde favorittsamlingen min med mørke fabler.

«Er du villig til å dø for den?» spør hun, og blikket hennes blir hardt.

«Jeg klarer å bære den!» Dette er helt feil. Det er meningen at jeg skal vie livet mitt til bøker, ikke at jeg skal kaste dem i et hjørne for å gjøre ryggsekken lettere.

«Nei. Det gjør du ikke. Du veier så vidt tre ganger så mye som ryggsekken, parapeten er under en halvmeter bred, seksti meter over bakken, og sist jeg sjekket, var det regnværsskyer på vei hitover. De kommer ikke til å la dere vente til regnet gir seg, bare fordi brua kanskje blir litt glatt, søs. Du kommer til å falle. Du kommer til å dø. Skal du høre på meg nå? Eller skal du slutte deg til de andre døde aspirantene når de leser opp dødsrullen i morgen tidlig?» Det er ingen spor av storesøsteren min i rytteren foran meg. Denne kvinnen er dreven, smart, og en anelse ondskapsfull. Dette er kvinnen som overlevde alle tre årene med bare ett enkelt arr, og det var arret hennes egen drage ga henne under treskingen. «For det er alt du kommer til å være. Enda en gravstein. Enda et navn brent inn i stein. Dropp bøkene.»

«Pappa ga meg denne», mumler jeg og trykker boka mot brystet. Den er kanskje barnslig, bare en samling fortellinger som advarer mot magiens forlokkelse, og som til og med fremstiller drager som onde, men den er alt jeg har etter ham.

Hun sukker. «Er det den gamle boka med overtro, om disse mørkemanerne, slangesjelene, og lindormene deres? Har du ikke lest den tusen ganger allerede?»

«Sannsynligvis mer», innrømmer jeg. «Og de heter ormesjeler, ikke slangesjeler.»

«Pappa og lignelsene hans», sier hun. «Bare ikke prøv å kanalisere krefter uten å ha knyttet bånd som dragerytter, så slipper du at rødøyde monstre gjemmer seg under senga di og venter på å kidnappe deg på de tobeinte dragene sine og tvinge deg inn i den mørke hæren sin.» Hun tar den siste boka jeg har pakket, fra ryggsekken og gir meg den. «Dropp bøkene. Pappa kan ikke redde deg. Han prøvde. Jeg prøvde. Bestem deg, Violet. Skal du dø som skriver? Eller leve som rytter?»

Jeg skotter ned på bøkene i armene mine og tar et valg. «Du er en pest og en plage.» Jeg legger fablene i hjørnet, men beholder det andre bindet i hendene idet jeg snur meg tilbake mot søsteren min.

«En pest og en plage som skal holde deg i live. Hva er den der til?» spør hun oppfordrende.

«Drepe folk.» Jeg rekker den til henne.

Et langsomt smil sprer seg i ansiktet hennes. «Bra. Den kan du beholde. Skift nå, mens jeg ordner opp i resten av dette rotet.» Klokka ringer høyt over oss. Vi har førtifem minutter på oss.

Jeg kler fort på meg, men alt kjennes som om det tilhører en annen, selv om det åpenbart er sydd i min størrelse. Tunikaen blir erstattet av en tettsittende, svart skjorte som dekker armene, og de løstsittende buksene blir byttet ut med skinnbukser som følger hver kurve i kroppen. Så snører Mira meg inn i et vestlignende korsett utenpå skjorta.

«Så den ikke skal gnage», forklarer hun.

«Dette er som utstyret rytterne bruker i strid.» Jeg må innrømme at klærne er rimelig kule, selv om jeg føler meg som en bedrager. Guder, dette skjer virkelig.

«Nettopp, fordi det er det du skal. Ut i strid.»

Kombinasjonen av skinn og et materiale jeg ikke gjenkjenner, dekker meg fra kragebeinet til rett nedenfor midjen, ligger over brystene og går i kryss opp og over skuldrene. Jeg plukker på de skjulte slirene som er sydd inn diagonalt over brystkassen.

«Til dolkene dine.»

«Jeg har bare fire.» Jeg tar dem opp fra bunken på gulvet.

«Du kommer til å vinne flere.»

Jeg stikker våpnene i slirene, som om selve ribbeina mine har blitt til våpen. Designet er genialt. Både fra brystet og fra slirene på lårene er knivene lette å få tak i.

Det er så vidt jeg gjenkjenner meg selv i speilet. Jeg ser ut som en rytter. Men jeg føler meg fremdeles som en skriver.

Få minutter senere er halvparten av alt jeg hadde pakket, lagt oppå kassene. Hun har pakket om ryggsekken min, fjernet alt hun anså som unødvendig, og så godt som alt med affeksjonsverdi, mens hun har spydd ut en uendelig mengde råd om hvordan man kan overleve i kvadranten. Så overrasker hun meg med å gjøre verdens mest sentimentale ting – sier at jeg skal sette meg mellom knærne hennes så hun kan flette håret mitt i en krans.

Det er som om jeg er et lite barn igjen, og ikke en fullvoksen kvinne, men jeg gjør det.

«Hva er dette for noe?» Jeg sjekker materialet rett over hjertet mitt og skraper på det med neglen.

«Noe jeg har designet», forklarer hun og strammer fletta mi så hardt inntil hodebunnen at det gjør vondt. «Jeg fikk den laget spesielt til deg, med skjell fra Teine sydd inn i stoffet, så vær forsiktig med den.»

«Drageskjell?» Jeg vrir på hodet for å se på henne. «Hvordan da? Teine er diger.»

«Jeg kjenner tilfeldigvis en rytter med krefter som kan gjøre store ting veldig små.» Et utspekulert smil leker på leppene hennes. «Og mindre ting … mye, mye større.»

Jeg himler med øynene. Mira har alltid vært mer frittalende om mennene sine enn jeg har vært om mine … om alle to. «Altså, hvor mye større?»

Hun ler, og så drar hun i fletta mi. «Bøy hodet fremover. Du skulle ha klippet håret.» Hun drar håret stramt inn mot hodebunnen og fortsetter å flette. «Det er en risiko under sparring og i strid, for ikke å snakke om at det er en gigantisk målskive. Ingen andre har hår som går over i sølvfarget sånn som dette, og de kommer allerede til å ha deg i siktet.»

«Du vet like godt som jeg at det virker som om de naturlige pigmentene gradvis går ut av det, uansett hvilken lengde det har.» Øynene mine er like ubesluttsomme, de er lyst grønnbrune, men veksler samtidig i forskjellige toner av blått og ravgult, og ser ikke ut til å ville bestemme seg for en faktisk farge. «Dessuten, når jeg ser bort fra hvordan alle andre henger seg opp i fargen, er håret mitt det eneste på meg som er helt friskt. Å klippe det ville føles som å straffe kroppen min for endelig å gjøre noe bra, og det er jo ikke akkurat sånn at jeg føler behov for å skjule hvem jeg er.»

«Det trenger du ikke, heller.» Mira drar meg i fletta så hodet mitt blir trukket bakover, og holder blikket mitt fast. «Du er den smarteste kvinnen jeg vet om. Ikke glem det. Hjernen din er det beste våpenet du har. Vær smartere enn dem, Violet. Hører du?»

Jeg nikker, og hun løsner grepet. Så gjør hun seg ferdig med fletta og hjelper meg på beina, mens hun fortsetter å oppsummere årevis av lærdom i femten hastige minutter og knapt tar seg tid til å trekke pusten.

«Vær observant. Stille er bra, men sørg for at du legger merke til alle og alt rundt deg som kan brukes til din fordel. Du har lest kodeksen?»

«Et par ganger.» Regelboka for rytterkvadranten er bare en brøkdel så lang som for de andre kvadrantene. Sannsynligvis fordi ryttere har vanskelig for å følge regler.

«Bra. Da vet du at de andre rytterne kan drepe deg til enhver tid, og de ivrigste kadettene kommer garantert til å prøve. Færre kadetter betyr bedre odds ved treskingen. Det er aldri nok drager som er villige til å knytte seg til noen, og enhver som er uforsiktig nok til å bli drept, er ikke verdig en drage uansett.»

«Bortsett fra når man sover. Det er dødsstraff for å angripe en sovende kadett. Artikkel tre …»

«Ja, men det betyr ikke at du er trygg om natta. Sov i denne hvis du kan. Hun klapper på korsettet over magen min.

«Ryttersvart er noe man skal gjøre seg fortjent til. Er du sikker på at jeg ikke burde ha på meg tunikaen min i dag?» Jeg lar hendene gli over læret.

«Vinden oppe på parapeten kommer til å gripe tak i ethvert løst tøystykke som et seil.» Hun gir meg sekken min, som nå er mye lettere. «Jo mer ettersittende klær du har på deg, desto større sjanser har du der oppe, og også i ringen når du begynner med sparring. Ha på deg brynjen til enhver tid. Ha på deg dolkene til enhver tid.» Hun peker på slirene hun har på lårene.

«Noen kommer til å si at jeg ikke har gjort meg fortjent til dem.»

«Du er en Sorrengail», svarer hun, som om det er svar nok. «Drit i hva de sier.»

«Og du synes ikke det er juks med drageskjellene?»

«Det er ingenting som heter å jukse så snart du er oppe i spiret. Da handler det bare om overlevelse eller død.» Klokka ringer – bare tretti minutter igjen. Hun svelger. «Tiden er nesten inne. Er du klar?»

«Nei.»

«Det var ikke jeg heller.» Et skjevt smil trekker munnviken hennes oppover. «Og jeg hadde trent for det hele livet.»

«Jeg skal ikke dø i dag.» Jeg tar sekken på skuldrene og puster litt lettere enn i morges. Den er veldig mye lettere å håndtere.

Salene i den delen av fortet som inneholder administrasjonsavdelingen, er nifst stille mens vi snirkler oss ned via diverse trapper, men lydene utenfra øker i styrke jo lenger ned vi kommer. Gjennom vinduene ser jeg tusenvis av aspiranter som omfavner sine kjære og tar avskjed på gresslettene rett nedenfor hovedporten. Ut fra hva jeg har observert hvert år, vil de fleste familiene holde fast ved aspirantene sine helt frem til kokka ringer for siste gang. De fire veiene som leder til fortet, er tettpakket med hester og vogner, særlig der hvor de møtes foran akademiet, men det er de tomme vognene i utkanten av området som gjør meg kvalm.

De er til likene.

Rett før vi runder det siste hjørnet mot borggården, stanser Mira.

«Hva er … oi.» Hun rykker meg inn mot seg og gir meg en hard klem der vi står relativt alene i korridoren.

«Jeg elsker deg, Violet. Husk alt jeg har sagt til deg. Ikke bli enda et navn på dødsrullen.» Stemmen hennes skjelver, og jeg legger armene rundt henne og klemmer henne hardt.

«Jeg skal klare meg», forsikrer jeg henne.

Hun nikker så haken dunker mot toppen av hodet mitt. «Det vet jeg. Kom, så går vi.»

Det er alt hun sier, før hun trekker seg tilbake og går ut på den folksomme borggården rett innenfor hovedporten til fortet. Instruktører, kommandanter og selv moren vår har samlet seg uformelt og venter på at galskapen utenfor murene skal bli til strukturen innenfor. Av alle dørene på krigsakademiet er hovedporten den eneste ingen kadetter vil gå inn gjennom i dag, siden alle kvadrantene har sine egne innganger og fasiliteter. Rytterne har for faen sitt eget citadell. Pretensiøse, egosentriske jævler.

Jeg følger etter Mira, tar henne igjen med noen få, raske skritt.

«Finn Dain Aetos», sier Mira til meg mens vi krysser borggården med kurs for den åpne porten.

«Dain?» Jeg kan ikke la være å smile ved tanken på å se Dain igjen, og hjertet slår fortere. Det har gått et år, og jeg har savnet de milde, brune øynene og måten han ler på, hvordan hver eneste del av kroppen hans ler med ham. Jeg har savnet vennskapet vårt, og øyeblikkene jeg har trodd at det kanskje kunne bli til noe mer under de riktige omstendighetene. Jeg har savnet måten han ser på meg på, som om jeg er en det er verdt å legge merke til. Jeg har kort og godt savnet … ham.

«Jeg har bare vært ute av kvadranten i tre år, men etter hva jeg hører, gjør han det godt, og han kommer til å passe på deg. Ikke smil på den måten», skjenner Mira. «Han er andreåring.» Hun vifter med fingeren mot meg. «Ikke rot deg borti andreåringer. Hvis du har lyst til å ha deg, og det burde du» – hun ser megetsigende på meg – «ofte, med tanke på at du aldri vet hva dagen vil bringe, så ha deg med noen i ditt eget årskull. Ingenting er verre enn om kadettene sprer rykter om at du har ligget deg til sikkerhet.»

«Så jeg står altså fritt til å gå til sengs med hvem jeg vil av førsteåringene», sier jeg med et lite glis. «Bare ikke andreåringene eller tredjeåringene.»

«Nettopp.» Hun blunker.

Vi går gjennom porten, forlater fortet og slutter oss til kaoset utenfor.

Alle seks provinser i Navarre har sendt årets andel aspiranter til militærtjeneste. Noen verver seg frivillig, andre blir sendt til tjeneste som straff. De fleste blir innkalt til å avtjene verneplikt. Det eneste vi har til felles her på Basgiath, er at vi besto opptaksprøvene – både en skriftlig og en fysisk test som jeg fremdeles ikke kan fatte at jeg besto – noe som betyr at vi i det minste ikke vil ende opp som kanonføde i infanteriet ved fronten.

Det ligger en anspent stemning i lufta mens Mira fører meg bortover den slitte brosteinsstien mot det søndre tårnet. Selve akademiet er bygget inn i siden på Basgiath-fjellet, som om det er hugget ut av selve fjellryggen. Det enorme byggverket tårner seg opp over mengden av nervøse, ventende aspiranter og de tårevåte familiene deres, med den flere etasjer høye brystningen – bygget for å beskytte fortet innenfor – og forsvarstårn på hvert hjørne, hvorav ett av dem huser klokkene.

Størsteparten av folkemengden er på vei for å stille seg i kø ved foten av det nordre tårnet – inngangen til infanterikvadranten. Noen fra mengden setter kursen mot porten bak oss – healerkvadranten, som opptar den søndre enden av akademiet. Jeg kjenner et stikk av misunnelse i brystet da jeg ser noen få personer som tar den midtre tunnelen inn i arkivene under fortet for å slutte seg til skriverkvadranten.

Inngangen til rytterkvadranten er ikke mer enn en kraftig dør i foten av tårnet, akkurat som infanteriinngangen i nord. Men mens infanteriaspirantene kan gå rett inn i kvadranten sin, som ligger på bakkenivå, skal vi rytteraspirantene klatre.

Mira og jeg stiller oss i køen til rytterne og venter på å bli skrevet inn, og jeg begår tabben å kaste et blikk oppover.

Høyt over oss, tvers over elvedalen som skiller hoveddelen av akademiet fra det enda høyere, ruvende citadellet på den søndre fjellryggen, der rytterkvadranten holder til, er parapeten, steinbrua som i løpet av de neste timene skal skille rytteraspiranter fra kadetter.

Jeg kan ikke tro at jeg snart skal gå over den greia.

«Og tenke seg til at jeg i alle disse årene har forberedt meg på den skriftlige eksamenen til skriverne.» Stemmen min drypper av sarkasme. «Jeg skulle heller ha lekt meg på en balansebom.»

Mira ignorerer meg idet køen beveger seg fremover og aspiranter forsvinner inn gjennom døra. «Ikke la vinden få deg ut av balanse.»

To plasser foran oss i køen hulker en kvinne da mannen hennes river henne løs fra en ung mann, og paret bryter ut av rekken og trekker seg gråtende tilbake ned åssiden mot familiene som står langs veiene. Det er ingen andre foreldre foran oss, bare et par håndfuller aspiranter som beveger seg mot dem som fører listene.

«Hold blikket festet på steinene foran deg, og ikke se ned», sier Mira, og linjene i ansiktet hennes strammer seg. «Ut med armene for å holde balansen. Hvis ryggsekken glir, kast den. Det er bedre at den faller enn at du gjør det.»

Jeg ser bak oss, der det virker som om hundrevis har stilt seg i køen i løpet av de siste minuttene. «Kanskje jeg bør la dem gå foran meg», hvisker jeg idet panikken griper tak i hjertet mitt. Hva faen er det jeg driver med?

«Nei», svarer Mira. «Jo lenger du venter på de trappene» – hun gjør en bevegelse mot tårnet – «Desto større vil frykten kunne vokse seg. Kom deg over parapeten før skrekken får taket på deg.»

Køen beveger seg, og klokkene ringer igjen. Klokka er åtte.

Og mengden på tusenvis av mennesker bak oss har fordelt seg på kvadrantene de har valgt, og står og venter på å skrive seg inn og begynne i tjenesten.

«Fokuser, nå», bjeffer Mira, og jeg vrir hodet fort fremover. «Dette lyder kanskje hardt, men ikke oppsøk vennskap der inne, Violet. Du må danne allianser.»

Det er bare to personer foran oss nå – en kvinne med full oppakning, med høye kinnbein og ovalt ansikt som minner meg om fremstillingene av Amari, dronningen over gudene. Hun har samlet det mørkebrune håret i flere rekker med korte fletter, som så vidt når ned til den like mørkebrune huden i nakken. Den andre er den muskuløse, blonde mannen som kvinnen gråt over. Han bærer en enda større ryggsekk.

Jeg ser rundt dem, mot pulten der en ung mann sitter og fører opp aspirantenes navn, og sperrer opp øynene. «Er han …?» hvisker jeg.

Mira kaster et blikk i samme retning og banner lavt. «Barn av en separatist? Jepp. Ser du det skimrende merket som starter rett over håndleddet hans? Det er et insignium fra opprøret.»

Jeg løfter øyenbrynene overrasket. De eneste insigniene jeg har hørt om, er når en drage bruker magi til å merke huden til rytteren den har knyttet seg til. Men de insigniene er symboler på ære og makt, og pleier å ha formen til dragen som ga dem. Disse merkene er virvler og streker som føles mer som en advarsel enn et symbol på tilhørighet.

«Har en drage laget det der?» hvisker jeg.

Hun nikker. «Mamma sier at general Melgrens drage gjorde det med dem alle sammen da han henrettet foreldrene deres, men hun var ikke akkurat åpen for videre diskusjon om temaet. Ingenting kan måle seg med å straffe barn for å avholde flere foreldre fra å begå forræderi.»

Det virker … ondskapsfullt, men første regel når man bor i Basgiath, er å aldri kritisere en drage. De har en tendens til å kremere folk de synes er uforskammet.

«De fleste av de merkede barna med opprørsinsignium er fra Tyrrendor, så klart, men det er noen få fra de andre provinsene som også hadde foreldre som ble forrædere …» Hun blir blek i ansiktet og griper stroppene på ryggsekken min og snur meg mot seg. «Jeg kom nettopp på noe.» Hun senker stemmen, og jeg lener meg frem. Tonefallet hennes gir meg hjertet i halsen. «Hold deg jævlig langt unna Xaden Riorson.»

Lungene mine tømmes for luft. Det navnet …

«Den Xaden Riorson», bekrefter hun med frykt i blikket. «Han er tredjeåring, og han kommer til å ville drepe deg med én gang han finner ut hvem du er.»

«Faren hans var Den store forræderen. Han ledet opprøret», sier jeg lavt. «Hva gjør Xaden her?»

«Alle barna til lederne ble pålagt tvungen verneplikt som straff for foreldrenes forbrytelser», hvisker Mira mens vi subber sidelengs fremover i køen. «Mamma fortalte meg at de aldri hadde forventet at Riorson skulle komme lenger enn til parapeten. Etterpå regnet de med at han ville bli drept av en kadett, men så snart dragen hans valgte ham …» Hun rister på hodet. «Vel, da er det ikke mye man kan gjøre. Han har steget i gradene og er vingleder nå.»

«Det burde ikke gå an», freser jeg.

«Han har sverget troskap til Navarre, men jeg tror ikke det vil stanse ham når det gjelder deg. Så snart du kommer deg over parapeten – for du kommer deg over – så sørg for å finne Dain. Han kommer til å ta deg inn i sin skvadron, og så kan vi bare håpe at det er langt unna Riorson.» Hun griper fastere rundt skulderremmene mine. «Hold deg. Vekk. Fra ham.»

«Det er notert.» Jeg nikker.

«Neste», roper en stemme fra bordet der listene til rytterkvadranten ligger. Den merkede rytteren sitter ved siden av en skriver jeg kjenner, og kaptein Fitzgibbonsʼ øyenbryn løfter seg i det værbitte ansiktet hans. «Violet Sorrengail?»

Jeg nikker, tar opp fjærpennen og skriver navnet mitt på den neste tomme linjen på skriftrullen.

«Men jeg trodde du skulle til skriverkvadranten», sier kaptein Fitzgibbons mykt.

Jeg misunner ham den kremfargede tunikaen og finner ikke ord.

«General Sorrengail hadde en annen oppfatning», skyter Mira inn.

Den eldre mannens øyne blir fylt av tristhet. «Synd. Du hadde så stort potensial.»

«Ved gudene», sier rytteren ved siden av kaptein Fitzgibbons. «Er du Mira Sorrengail?» Han måper, og jeg kan lukte heltedyrkelsen hans fra der jeg står.

«Det er jeg.» Hun nikker. «Dette er søsteren min, Violet. Hun blir førsteåring.»

«Hvis hun overlever parapeten», flirer noen bak meg. «Kanskje vinden blåser henne av den.»

«Du sloss ved Strythmore», sier rytteren bak bordet med ærefrykt i stemmen. «Du ble tildelt Kloens orden for å ha ødelagt den artilleriposten bak fiendens linjer.»

Fliringen stanser.

«Som sagt.» Mira legger en hånd på korsryggen min. «Dette er søsteren min, Violet.»

«Du kan veien.» Kapteinen nikker og peker mot den åpne døra inn i tårnet. Det ser faretruende mørkt ut der inne, og jeg kjemper mot trangen til å komme meg til helvete bort herfra.

«Jeg kan veien», forsikrer hun ham og fører meg forbi bordet så den flirende drittsekken bak meg kan skrive seg inn på rullen.

Vi stanser i døråpningen og snur oss mot hverandre.

«Ikke dø, Violet. Det ville være kjipt å bli enebarn.» Hun gliser og går sin vei, rusler avslappet forbi rekken av måpende aspiranter, mens ryktet sprer seg om nøyaktig hvem hun er og hva hun har gjort.

«Vanskelig å leve opp til det der», sier kvinnen foran meg fra rett innenfor døråpningen.

«Det er det», nikker jeg, griper tak i remmene på ryggsekken og begir meg inn i mørket. Øynene mine venner seg fort til det dempede lyset fra vinduene som er plassert med jevne mellomrom langs vindeltrappa.

«Sorrengail, som i …?» spør kvinnen og ser seg over skulderen idet vi begynner å gå oppover de hundrevis av trappetrinnene som muligens leder oss i døden.

«Jepp.» Det er ikke noe gelender, så jeg holder en hånd mot steinveggen etter hvert som vi kommer høyere opp.

«Generalen?» spør den blonde fyren foran oss.

«Stemmer», svarer jeg og sender ham et fort smil. En som har en mor som er så glad i ham, kan ikke være så ille, vel?

«Wow. Fine skinnklær også.» Han smiler tilbake.

«Takk. De er fra søsteren min.»

«Jeg lurer på hvor mange aspiranter som har falt ned fra trappa og dødd før de i det hele tatt nådde parapeten», sier kvinnen og skotter ned midten av trappa mens vi går videre oppover.

«To i fjor.» Jeg løfter hodet da hun ser på meg. «Eller tre hvis du teller med jenta den ene av dem landet på.»

Noe blusser opp i de brune øynene hennes, men hun snur seg igjen og fortsetter å gå. «Hvor mange trinn er det?» spør hun.

«To hundre og femti», svarer jeg, og vi går i taushet i fem minutter.

«Ikke så ille», sier hun med et muntert smil da vi nærmer oss toppen og køen stopper opp. «Jeg heter Rhiannon Matthias, forresten.»

«Dylan», sier den blonde gutten med en entusiastisk håndbevegelse.

«Violet.» Jeg sender dem et anspent smil og ignorerer Miras forslag om å unngå vennskap og bare danne allianser.

«Det føles som om jeg har ventet på denne dagen hele livet.» Dylan heiser opp ryggsekken. «Kan dere fatte at vi faktisk får gjøre dette? Det er en drøm som blir virkelighet.»

Jaha. Det er klart at alle aspirantene bortsett fra meg er begeistret for å være her. Dette er den eneste kvadranten som ikke godtar vernepliktige – bare frivillige.

«Åh, guder, jeg er så spent.» Smilet til Rhiannon blir bredere. «Jeg mener, hvem vil vel ikke ri på en drage?»

Jeg. Ikke fordi det ikke høres gøy ut i teorien. Det gjør det. Det er bare de avskrekkende oddsene for å overleve skolegangen som får det til å surne i magen min.

«Støtter foreldrene deres dere?» spør Dylan. «For moren min har tryglet meg om å ombestemme meg i månedsvis. Jeg sier alltid til henne at jeg har større sjanse til å stige i gradene som rytter, men hun ville at jeg skulle melde meg til healerkvadranten.»

«Mine foreldre har alltid visst at det er dette jeg vil, så de har vært veldig støttende. Dessuten har de tvillingsøsteren min. Raegan lever allerede ut drømmen sin, hun er gift og venter barn.» Rhiannon kaster et blikk bakover på meg. «Hva med deg? La meg gjette. Med et navn som Sorrengail tør jeg vedde på at du var den første til å melde deg frivillig i år.»

«Det var vel heller sånn at jeg ble meldt som frivillig.» Svaret mitt er langt mindre entusiastisk enn hennes.

«Skjønner.»

«Og ryttere får jo langt bedre fordeler enn andre i militæret», sier jeg til Dylan idet køen beveger seg oppover igjen. Den flirende aspiranten bak meg tar oss igjen, svett og rød i ansiktet. Se hvem som ikke flirer nå. «Bedre lønn, mer valgfrihet når det gjelder uniformene», fortsetter jeg. Ingen bryr seg en dritt om hva ryttere har på seg, så lenge det er svart. De eneste reglene som gjelder for ryttere, er dem jeg har memorert fra kodeksen.

«Og retten til å anse deg selv som jævlig rå», legger Rhiannon til.

«Det også», sier jeg meg enig. «Jeg er ganske sikker på at man får tildelt et ego sammen med skinnbuksene.»

«Pluss at jeg har hørt at ryttere får lov til å gifte seg tidligere enn de andre kvadrantene», legger Dylan til.

«Stemmer. Rett etter eksamen.» Hvis vi overlever. «Jeg tror det har noe å gjøre med å føre blodslinjene videre.» De fleste fremgangsrike ryttere har egenskaper det er verdt å dyrke videre på.

«Eller fordi vi gjerne dør tidligere enn de andre kvadrantene», sier Rhiannon tankefullt.

«Jeg skal ikke dø», sier Dylan med langt mer selvsikkerhet enn hva jeg føler, idet han drar frem et halskjede han har hatt under tunikaen, og viser frem en ring som dingler fra lenken. «Hun sa det ville bety ulykke å fri før jeg dro, så vi venter til jeg er ferdig utdannet.» Han kysser ringen og putter kjedet tilbake under klærne. «De neste tre årene kommer til å bli lange, men det er verdt det.»

Jeg holder sukket mitt for meg selv, selv om det er det mest romantiske jeg noen gang har hørt.

«Du greier kanskje å komme deg over parapeten», snerrer fyren bak oss. «Men hun her er bare et vindpust fra bunnen av ravinen.»

Jeg himler med øynene.

«Hold kjeft og pass dine egne saker», glefser Rhiannon. Føttene hennes klikker mot steinene mens vi fortsetter oppover.

Toppen av tårnet kommer til syne, døråpningen fylles av dempet lys. Mira hadde rett. De skyene kommer til å tømme seg over oss, og vi må være på den andre siden av parapeten før de gjør det.

Enda et skritt, enda et dunk av føttene til Rhiannon.

«Vis meg støvlene dine», sier jeg lavt, så idioten bak meg ikke skal høre det.

Hun rynker pannen og får et forvirret glimt i de brune øynene, men hun viser meg sålene. De er glatte, akkurat som dem jeg hadde på meg før i dag. Magen min synker som en stein.

Køen setter seg i bevegelse igjen, og stanser da vi bare er en meter fra åpningen. «Hvilken skostørrelse bruker du?» spør jeg.

«Hva?» Rhiannon blunker mot meg.

«Føttene dine. Hvilken størrelse bruker du?»

«Trettiåtte», sier hun og får to rynker mellom øyenbrynene.

«Jeg har trettisju», sier jeg fort. «Det kommer til å gjøre jævlig vondt, men jeg vil at du skal ta den venstre støvelen min. Bytt med meg.» Jeg har en dolk i den høyre.

«Unnskyld?» Hun ser på meg som om jeg har gått fra vettet, og det har jeg kanskje.

«Dette er rytterstøvler. De har bedre feste på underlaget. Tærne dine kommer til å bli klemt og ha det kjipt, men du kommer i det minste til å ha en sjanse til ikke å falle hvis det regnet setter inn.»

Rhiannon kaster et blikk mot den åpne døra – og himmelen som blir stadig mørkere – og så tilbake på meg. «Du er villig til å bytte bort en støvel?»

«Bare til vi kommer til den andre siden.» Jeg ser ut gjennom den åpne døra. Tre aspiranter er allerede på vei over parapeten, med armene utstrakt. «Men vi må være raske. Det er snart vår tur.»

Rhiannon spisser leppene og tenker seg om et øyeblikk, så går hun med på det, og vi bytter venstrestøvler. Jeg rekker så vidt å knytte lissene før køen beveger seg igjen, og fyren bak meg skubber meg i korsryggen så jeg snubler ut på plattformen og ut i frisk luft.

«Kom igjen. Noen av oss har ting vi skulle ha gjort på den andre siden.» Stemmen hans gnager på hver eneste nerve jeg har.

«Du er ikke verdt bryet akkurat nå», mumler jeg og gjenvinner balansen, mens vinden pisker huden og fuktigheten henger tykt i lufta. Smart trekk med fletta, Mira.

Toppen av tårnet er naken, muren med skyteskårene rundt kantene rekker meg til brystet og gjør ingenting for å hindre utsikten. Ravinen og elva under oss virker plutselig veldig, veldig langt borte. Hvor mange vogner står og venter der nede? Fem? Seks? Jeg kjenner til statistikkene. Parapeten gjør krav på omtrent femten prosent av rytteraspirantene. Alle prøvelsene i kvadranten – inkludert denne – er laget for å teste kadettenes evner som rytter. Hvis noen ikke greier å krysse den smale steinbrua i vinden, er det jævlig sikkert at de ikke kan holde balansen og slåss på ryggen av en drage.

Og når det gjelder andelen som dør? Jeg gjetter på at alle andre ryttere mener at risikoen er verdt det for ærens skyld – eller er arrogante nok til å mene at de ikke kommer til å falle.

Jeg er ingen av delene.

Kvalmen gjør at jeg holder meg på magen, og jeg puster inn gjennom nesa og ut gjennom munnen mens jeg går langs kanten bak Rhiannon og Dylan. Jeg lar fingrene gli over steinblokkene mens vi langsomt nærmer oss parapeten.

Tre ryttere venter ved inngangen, som ikke er annet enn et gapende hull i veggen på tårnet. En med avrevne skjorteermer noterer navnene etter hvert som aspirantene går ut på den lunefulle brua. En annen, som har barbert av seg alt håret med unntak av en stripe midt på, veileder Dylan da han gjør seg klar og klapper seg på brystet som om ringen han har skjult der, vil bringe ham hell. Jeg håper den gjør det.

Den tredje snur seg mot meg, og hjertet mitt bare … stopper.

Han er høy, med svart hår som blåser i vinden, og svarte øyenbryn. Kjeven er sterk og dekket av gyllenbrun hud og svart skjeggstubb, og da han legger armene i kors over brystet, spiller det i bryst- og armmusklene på en måte som gjør at jeg må svelge. Og øynene hans … Øynene hans er som onyks med gullspetter. Kontrasten er slående, til å måpe av – alt ved ham er det. Trekkene hans er så skarpe at de ser ut som om de er hugget i stein, og allikevel er de forbløffende perfekte, som om en kunstner har jobbet hele livet med å forme ham, og minst et år av den tiden ble brukt på munnen.

Han er den mest utsøkte mannen jeg noensinne har sett.

Og siden jeg bor på et krigsakademi, har jeg sett mange menn.

Selv det diagonale arret som skjærer gjennom det venstre øyenbrynet og markerer den øverste kanten av kinnet hans, gjør ham bare heitere. Gloheit. Brennheit. Et sånt nivå av heit som får deg opp i trøbbel, bare at du liker det. Plutselig kan jeg ikke huske akkurat hvorfor Mira sa at jeg ikke skulle ha meg med noen utenfor årskullet mitt.

«Vi sees på den andre siden!» sier Dylan over skulderen med et spent glis, før han går ut på parapeten med armene strukket ut til siden.

«Klar for den neste, Riorson?» sier rytteren med de avrevne ermene.

Xaden Riorson?

«Er du klar for dette, Sorrengail?» spør Rhiannon og går frem.

Blikket til den svarthårede rytteren flytter seg øyeblikkelig til meg, og hjertet mitt hamrer av alle de gale grunnene. Et opprørsinsignium med buer og spiraler starter ved det nakne venstre håndleddet hans, før det forsvinner under den svarte uniformen og kommer til syne igjen over kragen, der det virvler og strekker seg oppover halsen og stopper ved kjevebeinet.

«Å faen», hvisker jeg, og blikket hans smalner, som om han kan høre meg over den hylende vinden som river i flettekransen min.

«Sorrengail?» Han kommer mot meg, og jeg ser opp … og opp.

Gode guder, jeg rekker ham ikke engang til kragebeinet. Han er enorm. Han må være godt over én nitti høy.

Jeg føler meg nøyaktig som Mira sa om meg – skrøpelig – men jeg nikker kort, og den skinnende onyksglansen i øynene hans forvandles til kaldt, utemmet hat. Jeg kan nesten smake forakten som strømmer fra ham som en bitter parfyme.

«Violet?» spør Rhiannon og går frem.

«Du er den yngste datteren til general Sorrengail.» Stemmen hans er dyp og anklagende.

«Du er Fen Riorsons sønn», svarer jeg, mens vissheten om det fester seg helt inn i margen på meg. Jeg løfter haken og gjør mitt beste for å låse alle muskler i kroppen så jeg ikke skal begynne å skjelve.

Han kommer til å ville drepe deg med én gang han finner ut hvem du er. Miras ord spretter rundt i hodet på meg, og frykten får halsen til å snøre seg sammen. Han kommer til å kaste meg over kanten. Han kommer til å løfte meg opp og kaste meg rett ned fra dette tårnet. Jeg kommer ikke engang til å få sjansen til å gå over parapeten. Jeg kommer til å dø som det mamma alltid har vært nær ved å si at jeg er – svak.

Xaden trekker pusten dypt, og det rykker i kjevemuskelen hans. «Moren din tok faren min til fange og hadde oppsyn med henrettelsen hans.»

Vent. Så han har liksom eneretten til å hate her? Raseriet flommer gjennom årene mine. «Faren din drepte storebroren min. Sånn sett ser det ut til at vi er skuls.»

«Neppe.» Det olme blikket hans sveiper over meg, som om han memorerer hver minste detalj eller leter etter svake punkter. «Søsteren din er rytter. Det forklarer vel skinnklærne.»

«Det gjør vel det.» Jeg holder blikket hans, som om det er å vinne denne stirrekonkurransen som vil skaffe meg adgang til kvadranten, og ikke det å krysse parapeten bak ham. Uansett skal jeg komme meg over. Mira skal ikke miste begge søsknene sine.

Nevene hans knytter seg, og han strammer musklene.

Jeg forbereder meg på angrepet. Han kommer kanskje til å kaste meg utfor tårnet, men jeg skal ikke gjøre det lett for ham.

«Går det bra med deg?» spør Rhiannon, blikket hennes flytter seg mellom Xaden og meg.

Han skotter bort på henne. «Er dere venner?»

«Vi møttes i trappa», sier hun og retter skuldrene.

Han ser ned, oppdager de umake støvelparene våre og løfter et øyenbryn. Hendene hans slapper av. «Interessant.»

«Skal du drepe meg?» Jeg løfter haken høyere.

Blikket hans kolliderer med mitt i samme øyeblikk som himmelen åpner seg i rene syndfloden og gjør håret mitt, skinnklærne og steinen rundt oss våte på sekunder.

Et skrik skjærer gjennom lufta, og både jeg og Rhiannon vender fort oppmerksomheten mot parapeten, akkurat tidsnok til å se Dylan miste fotfestet.

Jeg gisper, og hjertet mitt hopper opp i halsen.

Han griper tak, hekter armene over steinbrua mens han sparker under seg med føttene, leter etter et feste som ikke er der.

«Dra deg opp, Dylan!» roper Rhiannon.

«Å guder!» Hendene mine farer opp foran munnen, men han mister taket i de regnvåte steinene og faller, forsvinner ut av syne. Vinden og regnet stjeler enhver lyd kroppen hans måtte lage i dalen nedenfor. De stjeler lyden av det halvkvalte utropet mitt også.

Xaden tar ikke blikket fra meg så mye som et øyeblikk, han ser på meg med et uttrykk jeg ikke kan tolke, da jeg snur det skrekkslagne blikket mitt mot ham igjen.

«Hvorfor skulle jeg kaste bort energi på å drepe deg, når parapeten kommer til å gjøre det for meg?» Et ondskapsfullt smil får leppene hans til å krumme seg. «Din tur.»


Det hersker en feilaktig oppfatning om at det er drep eller bli drept som gjelder i rytterkvadranten. Ryttere er generelt ikke ute etter å ta livet av andre kadetter … med mindre det er mangel på drager det aktuelle året, eller en kadett kan utgjøre en risiko for vingen sin. Da kan ting bli … interessante.

KAPITTEL
TO

Jeg skal ikke dø i dag.

Ordene blir mantraet mitt, som jeg gjentar i hodet mens Rhiannon oppgir navnet sitt til rytteren som fører listene ved åpningen til parapeten. Hatet i Xadens blikk svir på siden av ansiktet mitt som en åpen flamme, og ikke engang regnet som slår mot huden ved hvert vindkast, hjelper på heten – eller skrekken som kryper i ryggraden.

Dylan er død. Han er bare et navn, snart enda en stein på de endeløse gravplassene langs veiene inn til Basgiath, enda en advarsel til de ambisiøse aspirantene som heller vil risikere livet hos rytterne enn å velge tryggheten i hvilken som helst av de andre kvadrantene. Jeg skjønner det nå – hvorfor Mira advarte meg mot å få venner.

Rhiannon griper fatt i begge sider av åpningen i tårnet og ser på meg over skulderen. «Jeg venter på deg på den andre siden», roper hun gjennom stormen. Frykten i blikket hennes speiler min egen.

«Sees på den andre siden.» Jeg nikker og får frem en grimase av et smil.

Hun går ut på parapeten og begynner å gå, og enda jeg er sikker på at han har hendene fulle i dag, sender jeg opp en stille bønn til Zihnal, hellets gud.

«Navn?» spør rytteren på kanten, mens den andre rytteren holder en kappe over skriftrullen i et fåfengt forsøk på å holde papiret tørt.

«Violet Sorrengail», svarer jeg mens tordenen ruller over meg, en merkelig beroligende lyd. Jeg har alltid elsket nettene når stormen slår mot vinduene i fortet, og både lyser opp og kaster skygger over bøkene jeg har krøllet meg sammen med, men dette uværet kan komme til å koste meg livet. Med et kjapt blikk ser jeg at navnene til Dylan og Rhiannon allerede flyter ut i den ene siden der hvor vannet har møtt blekk. Det er siste gang navnet til Dylan vil bli skrevet ned noe sted, annet enn på gravsteinen hans. Det er en skriftrull til på den andre siden av parapeten, så skriverne får de elskede statistikkene sine over dødsfall. I et annet liv ville det ha vært jeg som leste og noterte opplysningene til historisk analyse.

«Sorrengail?» Rytteren ser opp og løfter øyenbrynene overrasket. «Som i general Sorrengail?»

«Det stemmer.» Pokker, jeg er allerede lei av dette, og jeg vet at det bare kommer til å bli verre. Jeg kan ikke unngå å bli sammenlignet med moren min, ikke når hun er øverstkommanderende her. Det er enda verre at de sannsynligvis tror at jeg er en begavet rytter, som Mira, eller en lysende strateg, sånn som Brennan var. Eller så vil de kaste ett blikk på meg, innse at jeg ikke er noe i nærheten av noen av dem, og erklære jaktsesongen for åpnet.

Jeg legger hendene på hver sin side av åpningen og stryker med fingertuppene over steinen. Den er fremdeles varm etter morgensola, men regnet kjøler den raskt ned, og den er glatt, men ikke sleip av mose eller lignende.

Foran meg er Rhiannon på vei over, med armene utstrakt for å holde balansen. Jeg gjetter at hun har kommet en fjerdedel av veien, og skikkelsen hennes blir mer utydelig jo lenger inn i regnet hun går.

«Jeg trodde hun bare hadde én datter?» spør den andre rytteren og flytter kappen i en annen vinkel idet et nytt vindpust treffer oss. Hvis det blåser her, hvor halvparten av meg er i ly bak brystningen på tårnet, kommer jeg virkelig til å få gjennomgå ute på parapeten.

«Det får jeg høre hele tiden.» Inn gjennom nesa, ut gjennom munnen. Jeg tvinger pusten til å roe seg, hjertet til å saktne ned fra galoppen. Hvis jeg får panikk, dør jeg. Hvis jeg sklir, dør jeg. Hvis jeg … Å, drit i det. Det er ikke mer jeg kan gjøre for å forberede meg på dette.

Jeg tar skrittet opp på parapeten og griper fatt i steinveggen da et nytt vindkast skyver meg sidelengs mot åpningen i tårnet.

«Og du tror at du vil være i stand til å ri?» håner drittsekken bak meg. «Litt av en Sorrengail, med den balansen. Jeg synes synd på vingen du ender opp i.»

Jeg gjenvinner balansen og strammer remmene på ryggsekken.

«Navn?» spør rytteren igjen, men jeg vet at det ikke er meg han snakker til.

«Jack Barlowe», svarer fyren bak meg. «Husk navnet. Jeg kommer til å bli vingleder en dag.» Selv stemmen hans oser av arroganse.

«Det er best du kommer deg av gårde, Sorrengail», beordrer den dype stemmen til Xaden.

Jeg ser meg over skulderen og ser at han gjennomborer meg med blikket.

«Med mindre du trenger litt motivasjon?» Jack kaster seg frem med hendene løftet. Å fy faen, han vil dytte meg av.

Redselen strømmer gjennom årene mine, og jeg beveger meg, forlater tryggheten i tårnet idet jeg spurter ut på parapeten. Nå er det ingen vei tilbake.

Hjertet mitt slår så hardt at det lyder som en tromme i ørene mine.

Hold blikket festet på steinene foran deg, og ikke se ned. Miras råd gir gjenlyd i hodet, men det er vanskelig å følge det når hvert skritt kan være mitt siste. Jeg strekker armene ut til siden for å holde balansen, og så går jeg med de avpassede miniskrittene jeg har øvd på med major Gillstead i borggården. Men med vinden, regnet og seksti meter ned til bakken er det lite som minner om øvingen. Steinene under føttene mine er ujevne her og der, med mørtel i fugene som gjør det lett å snuble, og jeg konsentrerer meg om veien foran meg for å holde blikket fra støvlene. Jeg strammer musklene og holder balansepunktet midt i kroppen, med rak holdning.

Tankene blir uklare og pulsen skyhøy.

Rolig. Jeg må holde meg rolig.

Jeg har ikke sangstemme, kan ikke engang nynne særlig bra, så å synge for å avlede oppmerksomheten kommer ikke på tale. Men jeg er akademiker. Det finnes ingen steder som er så beroligende som arkivet, så det er det jeg tenker på. Fakta. Logikk. Historie.

Hjernen din kjenner allerede svaret, så bare la den få ro til å huske det. Det var det pappa alltid sa til meg. Jeg trenger noe som kan holde den logiske delen av hjernen min fra å snu og gå rett tilbake til tårnet.

«Kontinentet huser to kongeriker – og vi har ligget i krig mot hverandre i fire hundre år», ramser jeg opp fra hukommelsen og bruker den grunnleggende, enkle informasjonen som jeg har banket inn så den skulle være lett å hente frem til skriverprøven. Skritt for skritt beveger jeg meg over parapeten. «Navarre, mitt hjemland, er det største av kongerikene, med seks frittstående provinser. Tyrrendor, den sørligste og største provinsen, grenser mot provinsen Krovla i kongeriket Poromiel.» For hvert ord blir pusten min roligere og hjerteslagene stødigere, og svimmelheten avtar.

«Mot øst ligger de to andre provinsene i Poromiel, Braevick og Cygnisen, med Esben-fjellene som en naturlig grense.» Jeg passerer den malte streken som markerer at jeg er halvveis. Nå er jeg på det høyeste punktet av parapeten, men det kan jeg ikke tenke på. Ikke se ned. «Bortenfor Krovla, bortenfor fienden vår, ligger det fjerne Ødelandet, en ørken …»

Det lyder et tordenbrak, vinden slår mot meg, og jeg flakser med armene. «Faen!»

Vinden presser kroppen min mot venstre, og jeg huker meg ned på parapeten og holder meg fast i kantene så jeg ikke skal miste fotfestet, gjør meg selv så liten som mulig, mens vinden hyler over og rundt meg. Det vender seg i magen, og jeg kjenner at lungene truer med å klappe sammen da panikken legger seg som en kniv på strupen.

«I Navarre var Tyrrendor den siste av grenseprovinsene som sluttet seg til alliansen og sverget troskap til kong Reginald», roper jeg inn i den hylende vinden, og tvinger hjernen min til å holde seg i bevegelse og trosse den svært virkelige faren for å bli lammet av skrekk. «Det var også den eneste provinsen som prøvde å løsrive seg seks hundre og tjuesju år senere, noe som på sikt ville ha gjort at kongeriket vårt sto uten forsvar hvis det hadde lyktes.»

Rhiannon er fremdeles foran meg, jeg tror hun har kommet seg tre fjerdedeler av veien. Bra. Hun fortjener å klare seg.

«Kongeriket Poromiel består hovedsakelig av dyrkbar mark og sumplandskap, og er kjent for utsøkte tekstiler, uendelige kornåkrer og unike krystaller med egenskapen til å forsterke alminnelig magi.» Jeg kaster bare et fort blikk på de mørke skyene over meg før jeg langsomt fortsetter fremover, setter den ene foten forsiktig foran den andre. «Fjellregionene i Navarre har på sin side rike forekomster av metall, kraftig tømmer fra de østlige provinsene, og endeløse mengder hjort og elg.»

Ved det neste skrittet jeg tar, løsner noen biter av mørtelen, og jeg stopper opp mens armene mine beveger seg til jeg finner balansen igjen. Jeg svelger og flytter vekten forsiktig til forreste fot før jeg fortsetter.

«Handelsavtalen av Resson, som ble underskrevet for over to hundre år siden, sikrer at kjøtt og tømmer fra Navarre kan byttes i tekstiler og landbruksvarer fra Poromiel fire ganger i året, ved den poromiske utposten Athebyne ved grensen mellom Krovla og Tyrrendor.»

Herfra kan jeg se rytterkvadranten. De enorme fundamentene til citadellet strekker seg oppover fjellsiden til foten av byggverket, hvor jeg vet at denne brua ender, hvis jeg bare kan komme meg dit. Jeg gnir regnet av ansiktet mitt med skulderen og kaster et blikk bakover mot der Jack er.

Han har stanset rett etter fjerdedelsmerket, den brede skikkelsen hans står stille … som om han venter på noe. Han har hendene ned langs siden. Det virker ikke som om vinden påvirker balansen hans det aller minste, den heldige jævelen. Jeg kunne sverge på at han gliser mot meg, men det kan også bare være regnet i øynene mine.

Jeg kan ikke bli her. Hvis jeg skal leve og se soloppgangen, må jeg fortsette å gå. Jeg kan ikke la frykten få kontroll over kroppen min. Mens jeg presser musklene i beina sammen for å holde balansen, slipper jeg langsomt taket i steinbuen under meg og reiser meg opp.

Ut med armene. Gå.

Jeg må komme meg så langt som mulig før neste vindkast.

Jeg ser over skulderen mot der hvor Jack står, og blodet mitt fryser til is.

Han har snudd ryggen til meg og står vendt mot den neste aspiranten, som vakler faretruende da han nærmer seg. Jack griper fatt i skulderstroppene på den overfylte ryggsekken til den hengslete gutten, og jeg ser på, med musklene låst av sjokk, at Jack kaster den magre aspiranten ned fra buen som en sekk med korn.

Et skrik når ørene mine i et øyeblikk før det dør hen og han faller ut av syne.

Fy faen.

«Du blir den neste, Sorrengail!» gauler Jack, og jeg river blikket løs fra ravinen og ser at han peker på meg med et ondskapsfullt smil om munnen. Så kommer han mot meg, de lange skrittene eter opp avstanden mellom oss med skremmende fart.

Beveg deg. Nå.

«Tyrrendor dekker den sørvestre delen av kontinentet», mumler jeg. Skrittene mine er jevne, men paniske på den glatte, smale brua, den venstre foten glir litt på begynnelsen av hvert skritt. «Det består av ugjestmildt fjellterreng og grenser mot Smaragdsjøen i vest og det Arktilske hav i sør, og er derfor nærmest uinntagelig. Selv om det geografisk er adskilt av Dralor-klippene, en naturlig, beskyttende barriere …»

Et nytt vindkast smeller inn i meg, og foten min sklir av parapeten. Hjertet mitt gjør et hopp. Parapeten farer opp mot meg idet jeg snubler og faller. Kneet mitt slår mot steinen, og den skarpe smerten får meg til å rope ut. Hendene famler etter feste mens venstrebeinet henger utfor denne helvetesbrua, og Jack er ikke langt unna nå. Så begår jeg den svimlende tabben å se ned.

Vannet renner fra nesa og kinnene mine, og klasker mot steinen før det faller videre ned for å slutte seg til elva som fosser gjennom dalen mer enn seksti meter under meg. Jeg svelger den voksende klumpen i halsen og blunker, kjemper for å roe pulsen.

Jeg skal ikke dø i dag.

Med et fast grep på sidene av steinbrua legger jeg så mye vekt jeg tør, på de glatte steinene for å svinge venstrebeinet opp. Fotsålen min finner underlaget. Fra dette punktet finnes det ikke nok fakta i verden til å roe ned tankene mine. Jeg er nødt til å få den andre foten innunder meg, den som har bedre feste, men det skal bare én gal bevegelse til før jeg finner ut nøyaktig hvor kald den elva under meg er.

Du kommer til å dø idet du treffer overflaten.

«Jeg kommer og tar deg, Sorrengail!» hører jeg bak meg.

Jeg skyver fra mot underlaget og ber for at støvlene mine skal finne feste da jeg spretter opp. Hvis jeg faller, greit, det ville være min egen feil. Men jeg har ikke tenkt å la denne drittsekken drepe meg. Best å komme meg til den andre siden, der resten av morderne venter. Det er ikke det at alle i kvadranten kommer til å prøve å drepe meg, bare kadettene som tror jeg utgjør en fare for vingen. Det er en grunn til at styrke er i høysetet blant ryttere. En skvadron, en seksjon, en ving er bare så sterk som det svakeste leddet, og hvis det leddet svikter, setter det alle i fare.

Jack tror enten at jeg er det leddet, eller så er han en ustabil dritt som bare liker å drepe. Sannsynligvis begge deler. Uansett må jeg få opp farten.

Jeg slenger armene ut til siden og fester blikket på enden av parapeten, borggården i citadellet, der Rhiannon akkurat nå kommer seg i sikkerhet, og jeg haster til tross for regnet. Jeg holder kroppen samlet, spenner kjernemuskulaturen, og for én gangs skyld er jeg takknemlig for at jeg er lavere enn de fleste.

«Kommer du til å skrike hele veien ned?» håner Jack. Han roper fremdeles, men stemmen er nærmere. Han haler innpå meg.

Det er ikke rom for frykt, så jeg stenger den ute, ser for meg at jeg låser den inne bak et jerngitter i sinnet. Jeg kan se enden av parapeten nå, rytterne som venter ved inngangen til citadellet.

«Det er ikke sjans for at en som ikke engang kan bære full oppakning, greide opptaksprøvene. Du er en glipp, Sorrengail», roper Jack, stemmen hans er tydeligere, men jeg tar ikke sjansen på å miste fart ved å sjekke hvor langt bak meg han er. «Det er best for alle at jeg bare kverker deg nå, synes du ikke? Det er så mye mer barmhjertig enn å la dragene ta deg. De kommer til å ete deg, begge de pinglete beina etter tur, mens du fremdeles er i live. Kom an», oppfordrer han. «Det vil glede meg å hjelpe deg.»

«Ikke faen», mumler jeg. Det er bare fire meter igjen til utsiden av de enorme veggene i citadellet. Den venstre foten min sklir, og jeg vakler, men jeg mister bare et sekund før jeg beveger meg fremover igjen. Fortet ruver bak de tykke murene, hugget inn i fjellet i en L-formet samling av høye bygninger, bygget for å kunne motstå ild, av åpenbare grunner. Murene som omgir borggården i citadellet, er tre meter tykke og to og en halv meter høye, med én åpning – og jeg er nesten. Helt. Fremme.

Jeg holder igjen et klynk av lettelse idet steinmurene reiser seg på begge sider.

«Tror du at du er trygg der inne?» Stemmen til Jack er hard … og nær.

Sikret på begge sider av de tykke murene løper jeg de siste meterne, hjertet hamrer mens jeg presser kroppen til det ytterste, og fottrinnene hans nærmer seg bak meg. Han gjør et fremstøt mot sekken min og bommer, hånden hans treffer hoften min idet vi når kanten. Jeg kaster meg frem og hopper de tretti centimeterne ned fra den opphøyde parapeten til borggården, der to ryttere venter.

Jack brøler av frustrasjon, og lyden klemmer sammen brystet mitt som i en skrustikke.

Jeg snurrer rundt, griper en dolk fra sliren langs ribbeina akkurat idet Jack skrenser og stopper opp over meg på parapeten, andpusten og med rødflammet ansikt. Han har mord i det smale, isblå blikket der han skuler ned på meg … og på stedet der dolken min nå presser mot stoffet i buksene hans – mot ballene.

«Jeg tror. Jeg er trygg. For øyeblikket», får jeg frem mens jeg hiver etter pusten. Musklene mine skjelver, men hånden er mer enn stødig nok.

«Er du?» Jack dirrer av raseri, de tykke, blonde øyenbrynene trekker seg sammen over isblå øyne, hver linje i den store kroppen hans lener seg mot meg. Men han blir stående helt i ro.

«Det er forbudt for en rytter å skade en annen. Under samling eller under oppsyn. Av en overordnet kadett», siterer jeg fra kodeksen, fremdeles med hjertet i halsen. «Da det vil minske vingens effektivitet. Og med tanke på menneskemengden bak oss mener jeg at vi trygt kan påstå at det er en samling. Paragraf tre, ledd …»

«Det driter jeg i!» Han beveger seg, men jeg holder stand, og dolken skjærer gjennom det ytterste laget av buksestoffet.

«Jeg anbefaler at du tenker deg om.» Jeg justerer posisjonen min, bare i tilfelle han ikke gjør det. «Jeg kunne komme til å kutte deg.»

«Navn?» sier rytteren ved siden av meg med slepende stemme, som om vi er det minst interessante hun har sett i dag. Jeg skotter bort mot henne i et millisekund. Hun stryker det halvlange, ildrøde håret bak øret med den ene hånden og holder skriftrullen med den andre mens hun betrakter scenen som utspiller seg. De tre firtakkete stjernene som er brodert i sølv på skulderen på kappen hennes, sier meg at hun er tredjeåring. «Du er ganske liten til å være rytter, men det ser ut som du klarte det.»

«Violet Sorrengail», svarer jeg, men hundre prosent av fokuset mitt er på Jack igjen. Regnet drypper fra de sammentrukne øyenbrynene hans. «Og før du spør: Ja, jeg er den Sorrengail.»

«Det overrasker meg ikke, med den manøveren», sier kvinnen mens hun holder samme slags penn som mamma bruker, over rullen.

Det er kanskje det beste komplimentet jeg noen gang har fått.

«Og hva er navnet ditt?» spør hun igjen. Jeg er ganske sikker på at det er Jack hun spør, men jeg er for opptatt med å studere motstanderen min til å se i hennes retning.

«Jack. Barlowe.» Det kommer ikke noe lumskt lite smil på leppene hans, eller hånende bemerkninger om hvor mye han skulle likt å drepe meg nå. Trekkene hans viser ingenting annet enn pur ondskap og et løfte om hevn.

Et grøss får hårene i nakken min til å reise seg.

«Vel, Jack», sier den mannlige rytteren til høyre for meg langsomt og klør seg langs det smale fippskjegget. Han har ikke kappe på seg, og regnet trekker inn i mengden av merker som er sydd på en slitt skinnjakke. «Kadett Sorrengail har faktisk ballegrep på deg her, på mer enn én måte. Hun har rett. Reglementet slår fast at det ikke skal forekomme annet enn respekt blant ryttere i samling. Hvis du vil drepe henne, må du gjøre det i sparringringen eller på fritiden. Hvis hun altså bestemmer seg for å la deg komme ned fra parapeten. For teknisk sett er du ikke inne på området ennå, så du er ikke kadett. Hun er det.»

«Og hvis jeg bestemmer meg for å brekke nakken på henne i samme øyeblikk som jeg kommer ned?» knurrer Jack, og uttrykket i øynene hans forteller meg at han ville ha gjort det.

«Da får du møte dragene tidlig», svarer rødtoppen uttrykksløst. «Her på stedet venter vi ikke på rettssaker. Vi bare henretter.»

«Hvordan vil du ha det, Sorrengail?» spør den mannlige rytteren. «Skal du la Jack begynne utdannelsen som evnukk?»

Faen. Hvordan vil jeg ha det? Jeg kan ikke drepe ham, ikke fra denne vinkelen, og hvis jeg kutter ballene av ham, kommer han bare til å hate meg enda mer. Om mulig.

«Kommer du til å følge reglene?» spør jeg Jack. Hodet mitt spinner, og armen min føles forbannet tung, men jeg holder kniven på plass.

«Jeg har vel ikke noe valg.» Munnviken hans vrir seg i et nedlatende flir, og han slapper av i kroppen mens han løfter hendene med håndflaten ut.

Jeg senker dolken, men beholder den klar mens jeg beveger meg sidelengs mot den rødhårede som fører listene.

Jack går ned på gårdsplassen, skulderen hans dunker borti min da han passerer meg, og han stanser og lener seg inn mot meg. «Du er død, Sorrengail, og det blir jeg som dreper deg.»

